Over 100 personer var søndag eftermiddag forbi golfresortet Himmerland for at høre nærmere om elevpladser og ledige stillinger på resortet.

Normalt er gæster, som besøger golfresortet Himmerland i Gatten, ude efter lækker gastronomi, til konference eller på spaophold, men søndag eftermiddag mellem klokken 14 og 16 var der også gæster, som kom af en helt anden årsag. HR Business Partner Pia Søgaard og hendes kollegaer fra Himmerlands mange forskellige områder slog nemlig for anden gang dørene op til jobmesse på golfresortet. En af dem, der var nysgerrig på jobmessen på Himmerland, var Katrine Pedersen. Derfor havde hun taget turen fra Fjerritslev. - Jeg så opslaget på LinkedIn om jobmessen og tænkte, at det lød spændende. Det er lidt mere afslappet, og man får mulighed for at se stedet på en anden måde, end hvis man var til en almindelig samtale, forklarer hun og fortsætter: - Jeg kom her en del som barn, og man kan jo roligt sige, at der er sket en hel masse siden. Det er en spændende udvikling, Himmerland er på, og jeg er da også nysgerrig på, om der er nogle stillinger, hvor der kan være et match. En success igen HR Business Partner Pia Søgaard glæder sig over, at jobmessen endnu en gang var en succes. - Jeg har svært ved at få armene ned over, at vi kan tiltrække så stor en nysgerrighed på et job i Himmerland, og jeg tror, der har været over 100 forbi for at høre nærmere om vores forskellige stillinger, siger Pia Søgaard og fortsætter: - Jeg har mødt rigtig mange gode kandidater, og det er også det, jeg hører fra mine kollegaer. Og selvom det ikke er alle, vi kan tilbyde et job her og nu, så kan det være, der er en plads til dem, i takt med at flere af vores udvidelser åbner. Nu glæder jeg mig til at nærstudere alle ansøgningerne. Sidste år afholdt Himmerland for første gang jobmesse, hvilket blev taget rigtig godt imod. Så godt at det er blevet besluttet, at jobmessen skal komme igen hvert år første søndag i februar. Kommune begejstret Tom Sørensen, der er afdelingsleder for Børne- og Arbejdsmarkedsforvaltning i Vesthimmerlands Kommune, er også begejstret for jobmessen. - Jeg synes, at det giver et godt billede af Himmerland, og den energi de arbejder med. De sætter sig ikke, og venter på kandidaterne, de gør rent faktisk noget aktivt, og så synes jeg, det er dejligt at se, at jobmessen kommer igen næste år, siger han og fortsætter: - Jobmessen er jo også en rigtig god og afslappet måde at møde hinanden på, og hvem ved, måske der også kan laves jobs, som ikke nødvendigvis var skrevet på forhånd. Pia Søgaard regner med, at der vil blive lavet 30 jobs på baggrund af søndagens jobmesse.